ფრიდრიხ ვილჰელმ ფონ ზაიდლიცი

ბარონი ფრიდრიხ ვილჰელმ ფრაიერ ფონ ზაიდლიც-კურცბახი (, დ. 3 თებერვალი, 1721, კალკარი, ახლანდ. კლევეს რაიონი, გერმანია, — გ. 8 ნოემბერი, 1773, ოლაუ, ახლანდ. ოლავა, ქვემო სილეზია, პოლონეთი) — პრუსიელი გენერალი, ფრიდრიხ II დიდის კავალერიის ერთ-ერთი საუკეთესო მეთაური.

აღიზარდა ჰოენცოლერნთა სახლის წარმომადგენლის, ბრანდენბურგ-შვედტის მარკგრაფ ფრიდრიხ ვილჰელმის კარზე. 1740 წლიდან მსახურობდა პრუსიის არმიის კირასირთა პოლკში და მონაწილეობდა ავსტრიული მემკვიდრეობისათვის ომში (1740–1748). 1753 წელს მეფე ფრიდრიხ II-მ კავალერიული შენაერთების რეორგანიზაცია მიანდო. 

ზაიდლიცის ხელმძღვანელობით პრუსიის ცხენოსანი ჯარი ევროპაში საუკეთესო გახდა, რაც ნათლად გამოჩნდა შვიდწლიან ომში (1756–1763). ზაიდლიცმა განსაკუთრებით გამოიჩინა თავი პრაღის ბრძოლაში (1757 წლის მაისი), ხოლო კოლინთან პრუსიელების მარცხის (1757 წლის ივნისი) შემდეგ შეუპოვარი არიერგარდული მოქმედებისთვის გენერალ-მაიორის, იმავე წელს, მოგვიანებით კი გენერალ-ლეიტენანტის წოდება მიიღო. ზაიდლიცი ასევე სარდლობდა პრუსიულ კავალერიას როსბახის (1757), ცორნდორფის (1758), ჰოხკირხის (1758), კუნერსდორფისა (1759) და ფრაიბერგის (1762) ბრძოლებში. ომის დასრულების შემდეგ ფრიდრიხ II-მ სილეზიის კავალერიის გენერალ-ინსპექტორად დანიშნა და კავალერიის გენერლის წოდება მიანიჭა (1767). სიცოცხლის ბოლო წლებში ზაიდლიცს მეფესთან დაძაბული ურთიერთობა ჰქონდა, მაგრამ მოგვიანებით, უკვე მძიმედ ავადმყოფი გენერალი ფრიდრიხს შეურიგდა. ზაიდლიცი გარდაიცვალა 1773 წელს, 52 წლის ასაკში.

 ლიტერატურა 
 Richter, Klaus Christian (1996). Friedrich Wilhelm von Seydlitz, ein preußischer Reitergeneral und seine Zeit. Osnabrück: Biblio-Verlag. ISBN 978-3-7648-2449-5.

 რესურსები ინტერნეტში 

კატეგორია:დაბადებული 3 თებერვალი
კატეგორია:დაბადებული 1721
კატეგორია:გარდაცვლილი 8 ნოემბერი
კატეგორია:გარდაცვლილი 1773
კატეგორია:პრუსიის მხედართმთავრები